**MAGYAR LOVAS SZÍNHÁZ KOMÁROM**

A Magyar Lovas Színház Komárom mára Magyarország, sőt talán a világ egyetlen olyan kőszínháza, mely saját épülettel, lóállománnyal és állandó társulattal rendelkezik. Lovas színházként több mint 10 éve működik, új műfajt teremtve a színháztörténet számára. A színház Komárom egyik legnagyobb idegenforgalmi vonzerejévé vált és csak hazai alkotók munkáját és műveit tartja repertoárján. Minőségi előadásainak köszönhetően a Magyar Közszolgálati Televízió a színházban felvett darabokat általában ünnepnapokon közvetíti teljes terjedelmükben A színháznak ezenkívül az egyik kereskedelmi csatornán hetente megjelenő, önálló műsora van.

A színház az 1908-ban épült Frigyes főherceg lovassági laktanya három lovardájának egyikében működik. A Magyar Lovas Színház különleges értéket képvisel, hiszen egyrészt a városi védettség alatt álló, történelmi jelentőségű épületegyüttes egyik tagjában található, megtartva annak eredeti funkcióját, másrészt pedig egy új, egyedi kulturális műfajt teremtett, mellyel ötvözi Komárom régi lovas hagyományait, a színházat, a zenét és a táncot. Idegenforgalmi szempontból is meghatározó, hiszen közel 12000 vendéget hoz évente a városba.